Doi tineri au ajuns miercuri dimineața la spital, după ce autoturismul în care se aflau a fost implicat într-un accident rutier petrecut pe DN 17, la Valea Străjii.
La locul accidentului au intervenit un echipaj de prim ajutor SMURD și un echipaj de descarcerare de la Stația de Pompieri Prundu Bârgăului, dar și echipajul de terapie intensivă mobilă SMURD.
Potrivit ISU Bistrița-Năsăud, echipajele de intervenție au găsit la locul solicitării două victime conștiente, policontuzionate, ieșite pe cont propriu din autovehicul.
Este vorba de doi tineri de aproximativ 23 și 24 de ani, care după ce au fost evaluați și stabilizați, au fost preluați de echipajele medicale și transportați la UPU SMURD Bistrița.
Totodată, pompierii militari au asigurat masurile specifice de apărare împotriva incendiilor și sablarea carosabilului în vederea reluării circulației rutiere in condiții normale.
Polițiștii cercetează împrejurările în care s-a petrecut evenimentul rutier.